འོ་ན་སྤྱི་སྐད་རྩོམ་རིག་ཅེས་པ་གང་ལ་གོ་ཞེ་ན།དེ་ལ་སྒྲ་གདངས་དང་བརྡ་སྤྲོད།ཐ་སྙད་བཅས་ཕྱོགས་གསུམ་ནས་གླེང་དགོས་ཏེ།སྒྲ་གདངས་ཀྱི་ཚད་གཞིའི་སྐོར་ལ་བརྡ་སྤྲོད་ཞིབ་འཇུག་པ་ཚོར་བཞེད་ཚུལ་མི་འདྲ་བ་ཡོད་ཀྱང་།ཕལ་ཆེར་བས་ལྷ་སའི་ཡུལ་སྐད་ཀྱི་སྒྲ་གདངས་ཚད་གཞིར་བཟུང་ཏེ།སྔོན་མིང་རྗེས་གསུམ་གྱི་གདངས་ཨམ་སྐད་དང་བསྟུན་དགོས་པར་འདོད།དིང་སང་བོད་ཀྱི་སློབ་གྲྭ་ཁག་དང་སྤྱི་ཚོགས་སུ་ལབ་ཀྱིན་པའི་སྤྱི་སྐད་ཀྱི་གདངས་ཤིག་ཡོད་པ་དེ།ལྷ་སའི་སྐད་ལ་བསྟུན་ཡོད་ཀྱང་ལྷ་སའི་སྐད་རང་ཡང་མིན་པར་ཨམ་སྐད་དང་ཁམས་སྐད་ཀྱི་ཤན་ཤུགས་ཡོད།སྒྲ་གདངས་རིག་པའི་ཞིབ་འཇུག་གིས་ཚད་གཞི་ཡང་དག་ཅིག་གཏན་འཁེལ་བྱེད་མ་ཐུབ་པའི་གོང་ལ།ཁ་ཕྱོགས་དེ་ལྟ་བུ་ཞིག་བྱས་ཀྱང་ཕན་ཆེ་བ་ལས་གནོད་མི་ཡོང་བ་འདྲ།རྒྱ་ནག་གི་སྤྱི་སྐད་དར་ཁྱབ་གཏོང་བའི་དུས་མགོ་སྟེལོར།རྒྱ་ནག་གི་སྤྱི་ཚོགས་སུའང་སྤྱི་སྐད་ལ་ལྷོ་བྱང་གཉིས་ཀྱི་གདངས་གང་འདེམས་འོས་པའི་སྐོར་ལ་རྩོད་གླེང་ཆེན་པོ་བྱུང་མྱོང་སྟེ།ཀྲང་ཧྲི་ཡི་སོགས་ཀྱིས་པེ་ཅིན་གྱི་སྒྲ་གདངས་ཁོ་ན་ཚད་གཞིར་འཛིན་དགོས་པར་འདོད་ཅིང་།དེ་ལ་རྒོལ་མཁན་གྱིས་པེ་ཅིན་གྱི་གདངས་རྩ་བ་བྱས་ཏེ་ལྷོ་བྱང་གཉིས་ཀའི་གདངས་ལའང་བསྟུན་དགོས་པར་བཤད་མྱོང་པས།ཐོག་མ་ནས་གྲོས་ཐག་གཅིག་ལ་ཞོག་པ་མ་ཡིན་པར་རིམ་གྱིས་གཅིག་གྱུར་གྱི་ལམ་ལ་སོང་བ་ཡིན།དེ་བས་བོད་ལའང་དེ་ལྟ་བུའི་བསམ་ཚུལ་མི་འདྲ་བ་བྱུང་བ་འདི་མཐའ་གཅིག་ཏུ་ལྟས་ངན་པའི་ངེས་པ་ག་ལ་ཡོད།